Karina Lorentzen Dehnhardt (SF), 2023-11-07:
Tak for ordet.
Jeg har faktisk også skrevet ind i min tale, at jeg ligesom ordføreren for Dansk Folkeparti ville gøre opmærksom på, at jeg synes, det er utrolig dårlig stil, at vi får så mange forskelligartede forslag stoppet ind i ét lovforslag.
Det gør jo, at det næsten er umuligt at sige noget kvalificeret om de enkelte dele, for dels er der så mange elementer, at man ikke kan nå at nævne dem, dels er de også meget forskelligartede.
Og man sidder jo næsten tilbage med en fornemmelse af, at der måske også er proppet et forslag ind, som måske skulle glide lidt lettere igennem.
Der er i hvert fald en større sandsynlighed for, at det kunne ske, når lovforslaget er bygget op på den måde, så jeg vil også gerne appellere til, at man deler det op.
Ud over det vil jeg så sige, at der også er mange gode elementer i det her forslag.
Nu implementerer vi f.eks. NPL-direktivet.
Det er jo et direktiv, som har 2 år på bagen, og det er nok meget godt, at vi nu får det skrevet ind i dansk lov.
Det er sådan, at den lovgivning også bringer nogle væsentlige forbedringer for forbrugerne, så det er jo ret godt.
Vi sætter en tykkere streg under, at opkrævning skal ske på den mindst indgribende måde.
Det bliver f.eks. en lille smule sværere at sætte en gældstynget familie på gaden, og det er jo meget positivt og vil lette byrden for mange gældsplagede mennesker.
Det kan vi i SF kun støtte op om.
Så er der også nogle ting vedrørende domstolene, som vi jo aktuelt forhandler om, og jeg tænker, at det er et bredt ønske, at vi har brug for at styrke domstolene og lette sagsbehandlingen i retssalene.
Derfor er det ret godt, at vi får yderligere 12 puljedommere til byretterne.
Der skal selvfølgelig mange flere til, men nu må vi lige afvente resultatet af domstolsforhandlingerne.
Der er ingen tvivl om, at de falder på et tørt sted ude i retssalene – der er enorme sagspukler og meget lange ventetider derude – og det betyder jo, at vi meget hurtigt kan komme i gang med at styrke domstolene.
Så har justitsministeren også varslet et ændringsforslag til lovforslaget, hvor vi forhøjer aldersgrænsen fra 72 til 74 år for dommerne, og det vil måske betyde, at nogle af de dommere, der ellers ville gå på pension, kan bidrage til at løfte nogle af sagerne.
Det synes vi faktisk også er godt, og vi vil melde vores opbakning til det med det samme.
Så er der indfasningen af skifteportalen, og digitale løsninger kan jo på mange måder gøre arbejdet mere effektivt.
Vi samler alt på ét sted, så de involverede parter har en nem og tilgængelig adgang til det relevante materiale.
Jeg kan se, at Advokatrådet og Ældre Sagen har haft nogle bekymringer i den forbindelse, fordi der er mange borgere, som står uden for digitaliseringen, specielt ældre og udsatte.
Selv om digitalisering løser noget og gør noget lettere for nogle, er det altså ikke alle, der får det nemmere, og derfor er jeg også glad for at se, at bekymringerne er imødekommet.
Så er der Familieretshuset, hvor der jo er mange meget følsomme sager, som skal igennem, og som har en stor påvirkning på de familier, som får deres sager behandlet der.
Der får man nu nemmere adgang til at kunne samle information, og det vil lette processen og sikre, at borgerne kommer hurtigt videre.
Det tror jeg vil være godt for familierne og godt for børnene.
Så er der også, måske i småtingsafdelingen, en mulighed for en autorisering af britiske jurister som advokatfuldmægtige i Danmark.
Det betyder, at vi genopretter den tilstand, der var før Brexit, som jo har skabt lidt rod i det, og det kan vi også bakke op om.
Så er der en udvidelse af Advokatrådets adgang til oplysninger, når det gælder tilsyn med advokater.
Vi synes også, at det i et retssamfund er ret vigtigt, at alle overholder reglerne og der ikke kan stilles spørgsmål ved advokaters integritet.
Dem, der praktiserer loven, skal jo selvfølgelig også overholde den, og derfor støtter vi op om et bedre tilsyn.
Der var en mængde andre småting, jeg også kunne nævne, men det vil jeg undlade, for nu er tiden faktisk løbet fra mig.
Vi bakker op om lovforslaget.
Tak for ordet.